חוק ההוצאה לפועל (תיקון מס' 65), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2803, עמ' 90, 2020-06-16T00:00:00+03:00
התיקון לחוק מעגן כהוראת קבע את פרק א'2 לחוק ההוצאה לפועל, התשכ"ז–1967, שנקבע כהוראת שעה שפגה בתאריך 16/06/2020. הפרק מסדיר הקמת "מסלול מזונות", אשר במסגרתו תיכנס ההוצאה לפועל בנעלי הזוכה ותפעל בעבורו לביצוע פסקי דין למזונות מול החייב. בעוד תיקי המוסד לביטוח לאומי לפי חוק המזונות (הבטחת תשלום) יפתחו תמיד במסלול המזונות, זוכה פרטית רשאית לבחור בין מסלול המזונות למסלול הרגיל. מערכת ההוצאה לפועל רשאית לנקוט בכל ההליכים המפורטים בחוק, לפי כללים אשר יבטיחו מדיניות אחידה, יעילה ומאוזנת שאינה פוגעת בחייב יתר על המידה, בעיקר לעניין מאסר, ועדיפות לטיפול בתיקי הזוכות הפרטיות על פני תיקי המוסד. הסדר זה הוכח כיעיל הן לזוכה והן לחייב ולכן הוחלט לעגן אותו כהוראת קבע.
חוק זה התקבל ממיזוג של הצעת חוק ההוצאה לפועל (תיקון מס' 65), התש"ף–2020, מטעם הממשלה ושל הצעת חוק ההוצאה לפועל (תיקון – הוצאה לפועל במסלול מזונות), התש"ף–2020, מטעם חברי הכנסת משה ארבל וינון אזולאי.